Povzetek revizijskega poročila
Pravilnost poslovanja Državnega odvetništva
Republike Slovenije

Računsko sodišče je izvedlo revizijo pravilnosti poslovanja **Državnega odvetništva Republike Slovenije.** Cilj revizije je bil izrek mnenja o pravilnosti poslovanja Državnega odvetništva Republike Slovenije v letu 2021.

Računsko sodišče je o pravilnosti poslovanja Državnega odvetništva Republike Slovenije v letu 2021 izreklo **mnenje s pridržkom,** ker je ugotovilo, da je v naslednjih primerih poslovalo v neskladju s predpisi:

* + v aktu o sistemizaciji je pri 1 delovnem mestu določilo prenizek izhodiščni plačni razred;
	+ ni zagotovilo, da bi 2 zaposleni izpolnjevali pogoje za dostop do tajnih podatkov;
	+ 17 javnim uslužbencem je izplačalo za skupaj 714 EUR prenizek dodatek za delovno dobo;
	+ javni uslužbenki je obračunalo in izplačalo za 543 EUR previsok položajni dodatek;
	+ javnim uslužbencem je odmerilo dodatni dan dopusta za delo v težjih delovnih pogojih, čeprav dela niso opravljali v teh pogojih;
	+ zaposleni je povrnilo previsoke stroške javnega prevoza;
	+ javnim uslužbencem je obračunalo in izplačalo regres za prehrano tudi za dneve, ko so delali manj kot 4 ure;
	+ prevzelo je obveznosti, čeprav niso bili izpolnjeni vsi s predpisi določeni pogoji;
	+ za različne dobave blaga in izvedbo storitev v skupni vrednosti 104.287 EUR ni izvedlo postopkov oddaje javnega naročila;
	+ v postopek oddaje javnega naročila ni vključilo meril, ki se nanašajo na socialne vidike;
	+ v postopku oddaje javnega naročila ni opredelilo okoljskih vidikov, s čimer bi zagotovilo doseganje ciljev zelenega javnega naročanja;
	+ pred plačilom računov ni preverjalo pravnega temelja in višine obveznosti v vrednosti najmanj

25.445 EUR;

* + pogodba ni vsebovala protikorupcijske klavzule;
	+ porabilo je 400 EUR sredstev proračuna za storitve, ki niso bile nujne za izvajanje nalog;
	+ v sistemu MFERAC je obveznosti evidentiralo z uporabo obrazca finančno ovrednotenega programa;
	+ ni zagotovilo, da bi bili 2 odredbi za izplačilo podpisani.

Računsko sodišče je Državnemu odvetništvu Republike Slovenije podalo **priporočilo** za izboljšanje poslovanja, ni pa zahtevalo predložitve odzivnega poročila, saj je Državno odvetništvo Republike Slovenije med revizijskim postopkom sprejelo ustrezne popravljalne ukrepe za odpravo razkritih nepravilnosti.

Ljubljana, 24. novembra 2022